У току битке на Сутјесци, 9. јуна 1943, Тито, чланови Врховног штаба и чланови британског Одељења за везу, који су неколико дана раније дошли у Врховни штаб, налазили су се на Озрену, једном од врхова Зеленгоре. Приликом немачког бомбардовања партизанских положаја, једна бомба је пала у близини колоне у којој су се кретали чланови Врховног штаба. Тада су се сви присутни бацили на земљу. Тито се бацио уз једно оборено дебло букве. У том тренутку Лукс, који је био дресирани немачки пас, инстиктивно се бацио на Тита и скоро га читавог прекрио. То је Тита спасило сигурне смрти, јер је Лукс остао на месту мртав изрешетан гелерима, док је Тито само рањен у леву руку. Од исте бомбе страдало је неколико људи – шеф британског Одељења за везу при НОВ и ПОЈ капетан Бил Стјуарт, командант Четврте црногорске бригаде Василије Ђуровић Вако и Титов пратилац Ђуро Вујовић Шпанац, народни херој.